google/wiki40b huggingface dataset:
Strategi

En strategi er lederens plan eller angrepsmåte for å nå et mål. Strategi handler mer om hva som skal gjøres enn om hvordan noe skal gjøres. Ordet kommer fra gresk «strategia» som har betydningen «generalkunst», eller «hærføring». I dag brukes begrepet om langsiktig planlegging generelt, særlig når det er snakk om planer for å oppnå bestemte mål, og det skiller seg dermed fra begrepet taktikk. Beskrivelsen strateg blir gjerne brukt om en person som har utført hensiktsmessige handlinger og valg for å nå et mål.

Historikk

Ordet strategi har militær konnotasjon og opprinnelse. Det kommer fra gresk «strategia» som har betydningen «generalkunst», eller «hærføring». «Strategos» er gresk for hærfører, tilsvarende dagens general. Strategi er hærførerens plan eller angrepsmåte for å vinne en krig; slagplan.

Strategi og taktikk

Strategi skiller seg fra taktikk. Taktikk handler om fremgangsmåten for å løse en oppgave, mens strategi handler om det underliggende for oppgaven, for eksempel hvorvidt man bør gjøre oppgaven, hvilke ressurser man har til rådighet for utførelse og hva som skal legges til grunn for å vurdere om målet er oppnådd eller ikke. Slik vil strategi være overordnet taktikk, siden et tiltak eller aktivitet som utføres på riktig måte ikke gir riktig måloppnåelse hvis det er feil tiltak eller aktivitet fra begynnelsen av.

Militær og geopolitisk strategi

Strategi ble brukt om større, omfattende militære operasjoner og ledelse av stridsmidlene som helhet, mens ordet taktikk ble brukt når man ledet mindre enheter.
Carl von Clausewitz (1780–1831) definerte begrepene i boken «Vom Kriege» (Om Krig) slik: Strategi er «kunsten å utnytte et slag til å vinne en krig», og taktikk er «kunsten å utnytte troppene til å vinne et slag».

Mikroøkonomi

Innen markedsteorien brukes ordet for å beskrive en overordnet tenkning basert på en situasjonsanalyse og en målsetting. Strategien angir hvilke konkurransetiltak en bedrift skal prioritere og hvordan gjennomføringen skal skje.
I spillteori brukes begrepet strategi om spillerens plan for anvendelse av et sett handlingsregler som dekker alle tenkelige situasjoner i spillet.
Spillteori er også kjent som noe som kan være med å innvirke på bedriftens videre utvikling innenfor gitte rammer

Organisasjonsteori

Organisasjonsstrategi og ledelsesstrategi kan defineres som kunsten å utnytte en bedrifts ressurser for å oppnå bedriftens mål.

Informasjonsledelse

Innen informasjonsledelse beskriver en nettstrategi en virksomhets visjon, målsetninger, strategiske valg og plan for arbeidet rundt deres tilstedeværelse på internett. Webstrategien henger gjerne tett sammen med forretningsstrategien og målsetninger med foretakets online tilstedeværelse gjenspeiler virksomhetens mål.
Izjevsk

Izjevsk er hovedstad i delrepublikken Udmurtia i Russland. Folketall 619 468 (1. januar 2006). Byen ligger vest for Uralfjellene ved elven Izj.
Treff-serien

Treff-serien er en plateserie med Inger Lise Rypdal, Gro Anita Schønn og Stein Ingebrigtsen samt diverse gjester. Platene inneholdt coverversjoner av aktuelle hits. Det ble utgitt 21 plater i årene 1971–1978.
Daniel Huber

Karriere

Huber begynte å konkurrere i FIS-cupen i 2009, og tok sine første poeng i Val di Fiemme i august 2009. Han klarte flere topp-10-plasseringer, hvorav første gang i Kranj 5. februar 2011. Etter dette debuterte han i Kontinentalcupen, hvor han kom på 8. plass i Kranj den 19. februar 2011.
Under Vinteruniversiaden 2013 i Trentino tok han bronse under laghopp i normalbakken, sammen med David Unterberger og Clemens Aigner.
Han debuterte i verdenscupen den 31. januar 2016 i Sapporo med en 35. plass, og vant 2 renn i FIS-cupen 2015/16 og tok en andreplass under et kontinentalcuprenn i Brotterode 27. februar 2016. Han tok sitt første verdenscuppoeng i Innsbruck 4. januar 2017, og kom seks ganger på pallen under kontinentalcupen 2016/17.
Hans beste plassering i verdenscupen er en 6. plass fra verdenscupåpningen i Wisła 19. november 2017.
Hans personlige rekord er på 203,5 meter, satt i Letalnica i Planica 23. mars 2017. Hans yngre bror, Stefan Huber, er også skihopper.
Philosophes

Philosophes (fransk parti philosophique) var opprinnelig en gruppe franske intellektuelle fra opplysningstiden. Senere ble begrepet utvidet til å omfatte personer fra andre nasjoner, og den eksakte avgrensingen innen kategorien filosof er uklar.

Beskrivelse

Opprinnelsen ligger i 1600-tallets reviderte verdensbilde, det absolutte høydepunktet falt i årene 1748 til 1751 og bevegelsen forsvant for godt etter 1793 under  den franske revolusjonens terrorvelde.
De færreste av philosophes var filosofer i tradisjonell forstand, dvs. det var få som beskjeftiget seg med spekulativ filosofi og abstrakt tenking, de fleste var offentlige debattanter som framholdt at en kritisk, informert og vitenskapelig tilnærming var den fornuftigste måten å løse samfunnsproblemer på. De bekjempet religiøs og politisk dogmatisme, organisert religion og føydale  institusjoner i skrift og tale, og var den naturlige motparten til Compagnie du Saint-Sacrement, et hemmelig selskap med noen av de mest innflytelsesrike katolske geistlige i Frankrike på 1600-tallet. Philosophes' målgruppe var den opplyste allmennhet, og verkene deres ble solgt i store opplag, til tross for at adel og geistlige forsøkte å hindre utbredelsen.

Sentrale ideer

Les philosophes argumenterte for at alle mennesker blir født med visse grunnleggende, umistelige rettigheter som ervervsfrihet og kunnskapstilegnelse, og gav med det naturretten en renessanse. 
Framskritt: øke kunnskapen om verden og forbedre evnen til å endre omgivelsene gjennom teknologiske nyvinninger, bekjempe uvitenhet som følger i kjølvannet av overtro og organisert religion, og gi mindre grobunn for menneskelig grusomhet og vold ved å gjennomføre sosiale forbedringer og endrede samfunnstrukturer. 
Deisme: religion skal være fornuftig og anspore de troende til moralsk forsvarlig atferd. Naturvitenskapelig kunnskap skal tilegnes uten religiøse føringer.
Toleranse: ifølge les philosophes er de største menneskelige forbrytelsene blitt utført i Guds og religionens navn. Et rettferdig og produktivt samfunn er helt avhengig av religiøs toleranse mellom de ulike kristne trosretninger, og en god del av representantene mente det samme måtte gjelde overfor ikke-kristne religioner.
Mostu skole

Mostu skole på Strandlykkja var fram til nokså nylig en grendeskole sør i Stange i Hedmark fylke. Den fungerer i dag som forsamlingshus for bygda. Skolen ble i lærer Thomas Bjørges tid utsmykket etter liknende ideer som lå til grunn for utsmykkingen av Stein skole på Romerike, som også er kalt "Eventyrskolen på Nes". Bjørge var venn av Ingeborg Refling Hagen og Erling Elverhøi, som var lærer på Stein skole. Sammen med Ingeborg Refling Hagen samlet Thomas Bjørge inn penger til skolens utsmykking, bl.a solgte elevene på Mostu skole gjennom mange år is og brus på Wergelandsdagen på Tangen.
Kunstnerne bak utsmykningen i skolestua er Per Teigen, som har malt det store fondbildet i et av klasserommene og Birgit Abrahamsen, som har dekorert veggene. Særlig er Teigens bilde med motiv fra frigjøringsvåren i 1945, og den blomsterdekorerte søylen midt i huset blitt positivt omtalt. Inn mot biblioteket i gangen har Olav Bjørgum malt en frise med motiver fra I.R.Hagens diktsyklus om Ellisiv og Harald Hårdråde. Grethe Schei har dekorert veggene inn til klasserommet. I gangen henger også et par malerier av Olav Starheim.
Dick Forshaw

Karriere

Forshaw spilte både for Nottingham Forest og Middlesbrough under 1. verdenskrig. 31. juli 1919 kom han gratis til Liverpool. Han fikk sin debut 8. september i 1-0 tapet i bortekampen mot Arsenal på Highbury. Hans første mål kom 12 dager senere i bortekampen mot Aston Villa på Villa Park. Målet hans ble det eneste i kampen.
Forshaw var med på laget som vant ligaen både i sesongen 1921/1922 og 1922/1923.
Totalt spilte Forshaw 288 kamper for Liverpool og scoret 124 mål for Anfield-klubben. Sesongen 1925/1926 scoret han 29 mål på 35 kamper og ble med det klubbens topscorer. Noe han også hadde vært i sesongen før.
3. mars 1927 signerte han for naboklubben Everton. Forshaw gikk til Wolverhampton i 1929. Han var også innom Hednesford Town og Rhyl Athletic før han la støvlene på hylla.
Forshaw døde i 1963.
Terrorangrepet i Stockholm 7. april 2017

Gjerningsmann

Senere samme kveld pågrep politiet en 39 år gammel mann fra Usbekistan, Rakhmat Akilov, som innrømte å ha stått bak angrepet. Usbekeren skal ha søkt om oppholdstillatelse i Sverige i 2014, men fikk avslag i juni 2016. Han fikk et utvisningsvedtak på slutten av året, med beskjed om å forlate landet selv innen fire uker. Da mannen ikke gjorde det, ble saken oversendt til politiet i slutten av februar 2017, hvorpå mannen ble etterlyst av politiet.
Holsen

Holsen er en bygd i Førde kommune i Sogn og Fjordane. Sentralt i bygden ligger Holsavatnet og bygden omkranser dette. Turistveien Rv 13 mellom Moskog og Balestrand går igjennom bygden, og følger langs Holsavatnet sin nordside. Veien går videre over Rørvikfjellet mot bygdene Haukedalen og Viksdalen, fjellovergangen er med sin flotte utsikt blitt en turistattraksjon. Ved øverste enden av vannet ligger Holsen kirke og Holsen skule.

Historiske hendelser

I 1847 gikk det et jordras på Holsen der 4 mennesker omkom.

Holsen som etternavn

Det er ca. 400 mennesker som har Holsen som etternavn i Norge (2006).
Murchison

Løp

Murchison har sin kilde på sørsiden av Robinson Ranges, om lag 75 kilometer nord for Meekatharra i det sentrale Vest-Australia. Derfra renner den i vestlig retning i ca 130 km til renner sammen med elva Yalgar, så vestover i 100 kilometer før den snur sør-sørvest i 120 kilometer til den møter sideelva Roderick, om lag 30 kilometer øst for Murchisonbosetningen. 70 kilometer videre sør-sørvest møter den sin andre viktige sideelv, Sanford. I løpet av de neste 100 kilometerne er det en rekke skarpe svinger som tar elva ca 70 kilometer vestover. Den renner deretter til sørvest, passerer under North West Coastal Highway ved Galena Bridge. Den renner så inn i Kalbarri nasjonalpark, først i nordvestlig og deretter i nordlig retning, før den renner gjennom Murchison Gorge og passerer gjennom en rekke krappe svinger kjent som the Z Bend og The Loop. Den dreier etter hvert mot sørvest og går gjennom enda en sving før den når sitt utløp i Det indiske hav ved Kalbarri, den eneste bosetningen på noe punkt langs elva.

Estuarie

De siste 18 km av Murchisonelva, fra Murchison House Ford til munningen, er estuarisk, og består av en sekvens av lange sandbanker og grunne bassenger stort sett mindre enn en meter dype. Munningen er permanent åpen mot havet, så blir konstant påvirket av tidevannet og tilsig av salt sjøvann. Når gjennomstrømningen i elva er lav akkumulerer elvemunningen sedimenter fra havet og elveløpet innsnevres, disse sedimentene fraktes tilbake til havet i perioder med høy gjennomstrømning. Kombinert med at høy vannføring også bringer sedimenter til elvemunningen fra lenger oppe i elva er vannet gjerne grumsete.
Munningen av elvemunningen er et lite delta, stengt av en sandbanke med unntak av en smal kanal. Selv om denne kanalen er permanent åpen er den vanligvis svært smal og grunn, så nå graves den ut hvert år for å la fiskebåter passere.
Bøkeflikmåler

Utseende

En middelsstor til ganske stor (vingespenn 35 – 50 mm), kraftig, gul måler med flikete vinger. Antennene er fjærformede hos hannen, trådformede hos hunnen. Kroppen er kledt med gule hår. Begge vingepar er markert flikete, gule med spredte, grå skjell. Forvingen har to brune tverrlinjer, formen på disse er karakteristisk for arten: den indre tverrlinjen er sterkt, jevnt krummet, mens den ytre har en markert knekk nær fremkanten. Området langs ytterkanten av den ytre tverrlinjen er ofte noe mørkere enn resten av vingen. Larven er lang og tynn, brun og knudrete.

Levevis

Arten lever i løvskog, hager og parker. Larvene finnes på eik (Quercus spp.), bøk (Fagus sylvatica) og andre løvtrær. De voksne sommerfuglene flyr om natten i august – september og kommer gjerne til lys.

Utbredelse

Bøkeflikmåleren lever i Europa. I Norge ble den først registrert på Tjøme i 1969 og den er bare funnet på noen få lokaliteter i Østfold, Vestfold og ytre Telemark.
Lademoen stoppested

Opprinnelige Lademoen stoppested

Ekspedisjonsbygningen på stedet ble bygget i 1904 til Lademoen stoppested, som etter jernbanens målesystem lå 50 meter lenger øst enn dagens holdeplass. Stoppestedet ble opprettet for å betjene den raskt voksende østre bydel i Trondheim. I 1960 ble stoppstedet nedgradert til holdeplass ved at den manuelle betjeningen ble nedlagt, og i 1967 ble den nedlagt, dvs. at det sluttet å stoppe tog ved holdeplassen. Samtidig ble en ny holdeplass etablert 800 meter lenger nordøst. Denne overtok stasjonsnavnet Lademoen, men ble omnavnet Lilleby holdeplass fra 8. januar 2006.  
I 1972 skulle Nidelv bru, jernbanebrua mellom Lademoen og Brattøra, bygges om, og Trondheim ble uten jernbaneforbindelse østover. Gamle Lademoen stoppested ble derfor gjenåpnet noen måneder for lokaltogene, nå under navnet «Strandveien midlertidige holdeplass».

Navnekonflikt

Lademoen stoppested lå like ved det gamle skipsverftet Trondhjems Mekaniske Værksted (TMV). Dette ble nedlagt i 1983, og på 1990-tallet ble utbyggingen av den nye bydelen Nedre Elvehavn igangsatt. Første byggetrinn, Solsiden, sto ferdig i 2000. Næringslivet og politikerne ønsket å betjene den nye bydelen med tog, og i 2006 sto en ny holdeplass klar på samme sted som Lademoen stoppested hadde vært. Næringsinteressene ville kalle stasjonen «Nedre Elvehavn», mens de lokale beboerforeningene ønsket det tradisjonelle navnet «Lademoen». For å tilfredsstille begge parter har NSB valgt å betegne holdeplassen som «Lademoen / Nedre Elvehavn» i sine rutehefter. 
Navnet Lademoen hadde siden 1967 vært brukt av holdeplassen ved Voldsminde. Denne ble ved ruteskiftet 2006 omdøpt til Lilleby.

Forsinket gjenåpning

Den nye holdeplassen sto ferdig i januar 2006, men ble ikke tatt i bruk før 7. januar 2007. Forsinkelsen skyldtes en konflikt mellom Jernbaneverket og Statens jernbanetilsyn, som ikke ville godkjenne de sikkerhetsmessige løsningene rundt den nye holdeplassen. Signalteknisk ligger den innenfor Trondheim sentralstasjons grenser, noe som ble en utfordring for tilsynshaverne.
Gursetanagar

Underarter og utbredelse

Det er ikke beskrevet noen underarter av gursetanagar:. Arten forekommer i de vestlige Andes av Colombia og i det nordvestlige Ecuador.
Presteenken

Handling

Filmen utspiller seg på 1600-tallet. En landsbygdsmenighet skal velge ny prest ettersom den gamle er død. Tre kandidater stiller opp, men de vet ikke at vilkåret for å bli prest i menigheten er å gifte seg med enken.
Mers

Historie

Merset var opprinnelig en plattform plassert i toppen av mastene. Disse hadde primært et militært formål sammen med de øvrige skipskastellene: på bakken og poopen. Fra merset kunne en visuelt oppdage fienden og holde oversikt over stridssituasjonen. I strid ble merset bemannet med soldater som i nærkamp og ved entring kunne kaste stein, spyd og skyte piler. Senere kom også musketter og gevær i bruk, endog kanoner.
I tillegg til den militære funksjonen kunne skipsfører sende opp en utkikk som lettere kunne oppdage grunner og få oversikt over urent farvann nær kysten og på den måten lette navigasjonen.
Disse kontruksjonene på 1300-1400 tallet hadde liten eller ingen skipsmessig funksjon, de var rene plattformer som var montert i masten.
I det 18. århundre ble merset også omtalt som soldatplattform. Et berømt eksempel på betydningen av et slik «mastekastell» har en fra slaget ved Trafalgar. En fransk soldat i et av mersene på det franske linjeskipet «Redoubtable» greide å gi den engelske sjefen, Lord Nelson et drepende sår.
På denne tiden hadde fartøyene blitt større og riggen høyere. Merset, eller fighting top på engelsk, hadde imidlertid beholdt sin høyde over dekket. Merset ble integrert i den laveste salingen som støtter mersestangen. På orlogsfartøyene beholdt de en seilteknisk unødvendig størrelse som en ser det på Lord Nelsons flaggskip «Victory». Her er mersene på toppen av undermastene omfangsrike mens salingene høyere opp er nesten usynlige.

Konstruksjon ca. 1850

Utformingen av merset har over tid endret seg og blitt justert slik at det fungerer dels som en del av mastekonstruksjonen, dels som en hvile- og arbeidsplattform for skipsmannskapet. Her skal vi se på merset slik det var utformet på sivile skip fra midten av 1800-tallet, da seil gradvis gikk av bruk og utviklingen av mersesalingen stagnerte.

Frem mot annen verdenskrig

Merset beholdt sin posisjon som observasjonsplattform for navigasjon og sjøartilleriet frem til annen verdenskrig. Med krigen kom en sterk utvikling av radar både til navigasjon og til ildledning. Merset er dermed omformet til en plattform for høyt plasserte antenner og er uten bemanning.
A. W. Tozer

Biografi

Kom fra et lite bondesamfunn i det vestlige Pennsylvania. Han ble omvendt som tenåring i Akron, Ohio. Mens han var på vei hjem fra arbeid ved et dekkselskap, overhørte han en gateforkynner si: "Hvis du ikke vet hvordan du blir frelst...bare kall på Gud." Da han kom hjem, klatret han inn på loftet og fulgte forkynnerens råd. 
I 1919, fem år etter hans omvendelse, og uten noen formell teologisk utdannelse, aksepterte Tozer et tilbud om å være pastor for hans første menighet. Dette startet en 44 års tjeneste, tilknyttet Christian and Missionary Alliance (C&MA), en protestantisk evangelikalsk forsamling; 33 av disse årene var tjenestegjort som pastor i flere menigheter. Hans første pastorate var i en liten butikk kirke i Nutter Fort, Vest-Virginia. Tozer tjente også som pastor i 30 år ved Southside Alliance Church, i Chicago (1928 til 1959), og de siste årene av hans liv ble tilbrakt som pastor i Avenue Road Church, i Toronto, Canada. Ved å observere det moderne kristenlivet, følte han at menigheten var på en farlig kurs mot å kompromisse med "verdslige" bekymringer.
I 1950 mottok Tozer en ærestittelen Doctor of Letters grad fra Wheaton College. Det var i mai 1950 da Tozer ble valgt som redaktør for Alliance Weekly magasinet, nå kalt Alliance Life, den offisielle utgivelsen av C&MA. I sin første lederartikkel, datert 3. juni 1950, skrev han: "Det vil koste noe å gå langsomt i tidenes parade mens samtidens spente menn virrer omkring i fremskrittets kjappe marsj. Men det vil lønne seg i det lange løp og den sanne kristne er ikke så mye interessert i noe mindre enn det." I 1952, fikk han en Legum Doctor grad fra Houghton College.
Minst to av de mer enn 40 bøkene han skrev er betraktet som kristne klassikere: The Pursuit of God og The Knowledge of the Holy. Hans bøker gir inntrykk på leseren av den mulighet og nødvendighet for en dypere relasjon med Gud.
Å leve et enkelt og ikke-materialistisk livsstil, han og hans kone Ada Cecelia Pfautz eide aldri en bil, foretrakk buss og togreise. Til og med etter han hadde blitt han godt kjent kristen forfatter, ga Tozer mye av sine bokinntekter til mennesker som var i nød.
Tozer hadde sju barn, seks gutter og en jente. Han ble begravet i Ellet kirkegård, Akron, Ohio, med en enkel epitaf som merket graven hans slik: "A. W. Tozer – A Man of God ( A. W. Tozer – En Guds mann)."
Bønn var av stor personlig betydning for Tozer. "Hans forkynnelse likeså hans skrifter var utvidelser av hans bønneliv," kommenter hans biograf, James L. Snyder i boken In Pursuit of God: The Life Of A.W. Tozer. "Han hadde evnen til å få sine lyttere til å møte seg selv i lys av hva Gud talte til dem," skriver Snyder.
Baspa II-demningen

Baspa II-demningen, en del av Baspa II-anlegget, er en demning med vannkraftverk i delstaten Himachal Pradesh i det nordliglig-sentrale India, påbegynt i 2003. Reservoaret er plassert på elven Satluj. Demningen ligger ovenfor Karcham Wangtoo-demningen, som igjen ligger ovenfor Nathpa- Jhakri-demningen.
Installert effekt er 230 MW.
Balkan Cup i langrenn

Balkan Cup i langrenn er en av kontinentalcupenene i langrenn, som arrangeres av Det internasjonale skiforbundet (FIS). 
Kontinentalcupene i langrenn er årlige sammenlagtturneringer, basert på poeng i enkeltrenn. Kontinentalcupene er geografisk avgrensede, og deltakere er normalt utøvere som ligger på nivået under de som deltar i Verdenscupen i langrenn. Poengsystemet er tilsvarende verdenscupen.
Kronograf

En kronograf er et ur som i tillegg til vanlig klokkefunksjon har en stoppeklokkefunksjon. Lommeur-kronografer ble produsert så tidlig som i det 18. århundre, men ble ikke populære før i 1820-årene.
Begrepet kronograf blir ofte blandet med begrepet kronometer som i de fleste tilfeller er en klokke som er sertifisert som spesielt presis.
Musefobi

Elefanter og mus

Det er en alminnelig vestlig tro at elefanter er redde for mus. Den tidligste referansen til dette er fra boka Naturalis Historia som er skrevet av Plinius den eldre. Boka er fra rundt år 77 e.Kr. Flere zooer og zoologer har vist at elefanter kan være i nærheten av mus uten å reagere. Mythbusters gjennomførte et eksperiment som viste at en elefant prøvde å unngå en mus, så noe grunnlag for denne myten fins.

Beskyttende Helgen

Gertrude av Nivelles er musefobiens beskyttende Helgen.
Sultestreiken i Oslo og Stockholm i 1981

Sultestreiken i Oslo og Stockholm i 1981 var en sultestreik som ble gjennomført i 1981 som en protestaksjon under Alta-konflikten, den politiske striden på 1970- og 1980-tallet om utbyggingen av et vannkraftverk i Altaelva i Finnmark. Tre av samene i aksjonen ble etterhvert transportert fra Oslo til Stockholm for å unngå tvangsfôring. En liknende sultestreik knyttet til Alta-saken forekom også foran Stortinget i 1979.

Hendelsesforløp

Ante Gaup startet en sultestreik i lokalene til Oslo Kristelige Studentforbund i Oslo 21. januar 1981. Mikkel Eira sluttet seg til sultestreiken 23. januar 1981, Mathis P. Sara, Per Ailo Bæhr og Nils Magnus Tornensis etter det.
Møterommet til statsminister Gro Harlem Brundtland ble okkupert av 14 samiske kvinner, deriblant Marit Gaup Dunfjeld, Karen Maria Nango Sara (78 år) og Kristina Sala (5 år), 7. februar 1981. Kvinnene ble fjernet av politiet neste dag. De ble ikke siktet for lovbrudd.
To av de sultestreikende, Mathis Sara og Per Ailo Bæhr, ble lagt inn på Diakonhjemmet sykehus i Oslo, mens tre ble transpoert til Sverige for å unngå tvangsfôring. Et notat fra Justisdepartementet som hjemlet tvangsfôring av sultestreikende, hadde tidligere kommet de sultestreikende i hende  via Bjarne Store-Jakobsen. De ble ledsaget av medisinsk rådgiver (Josef Ekgren) og visesangeren Jørn Simen Øverli som sjåfør. Mikkel Eira ble lagt inn på sykehus i Stockholm etter å ha mistet bevisstheten på sin 30. dag av sultestreiken.
Fylkesvei 1088

Fylkesvei 1088 går mellom Trøsken i Sarpsborg og Slangsvold i Råde. Veien er 8,8 km lang.
Frem til 2019 hadde veien betegnelsen Fylkesvei 363.
Veggavis

Veggavis er en avis som distribueres gjennom plakater på offentlig vegg til allmenn beskuelse. Brukes ofte til å ytre samfunnskritikk.
Veggaviser burde ha stor og tydelige typografi som kan leses på avstand og ha klare, sterke farger.
Aegus (s.str.) riedeli

Utseende

En middelsstor (34-40 millimeter), avlang, blank, svart hjortebille. Hannens mandibler (kjever) er kraftige, sigdformede, litt lengre enn hodet, med en bred, to-spisset tann nær roten. Hodet er avrundet firkantet, pannen på forkanten med to spisse framspring. Hodet er nokså kraftig punktert. Pronotum er rektangulært, sidekanten knapt rundet, ganske blankt og tett punktert. Dekkvingene er litt rundede med nokså kraftige punktrader, langs sidekanten tett punkterte.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt på Ny-Guinea.
Sandøya (Tvedestrand)

Sandøya er en småknauset, skogkledd øy i Tvedestrand kommune, Aust-Agder fylke. Arealet er 3,8 km². Sandøya har butikk, barnehage, skole (Sandøya skole; 1.-4. klasse), gjestehus (Maries Gjestehus, i det gamle bedehuset), båtbyggeri (Sandøy Båtbyggeri) keramikkverksted og arkitektkontor. Den har ferjeforbindelse fra Hagefjorden, til Sandøykilen, Haven og Hauketangen.
Komponisten Johan Halvorsen leide et hus på Sandøya i sommerferiene 1926-29. Her komponerte han bl.a. sin Symfoni nr. 3 i C-dur.